ભારત સહિત દુનિયાના અનેક દેશોના લોકોએ આજે વહેલી સવારે નિહાળ્યું હતું 21મી સદીનું સૌથી લાંબું ચંદ્રગ્રહણ. દુનિયાભરના વિજ્ઞાનીઓ અને અવકાશ સંશોધનમાં દિલચસ્પી ધરાવતા લોકો માટે આજનો દિવસ વિશેષ રહ્યો. સદીની સૌથી મોટી ઘટનાઓમાંની એક તરીકે, આજનું ચંદ્રગ્રહણ ગણવામાં આવ્યું હતું. આજનું ચંદ્રગ્રહણ આ સદીનું સૌથી લાંબા સમયવાળું હતું અને 104 વર્ષ પછી આ પ્રકારનું ચંદ્રગ્રહણ થયું હતું. આ ચંદ્રગ્રહણ ગઈ કાલે રાતે 11.54 વાગ્યાથી શરૂ થયું હતું અને આજની વહેલી સવારે 3.49 વાગ્યે પૂરું થયું હતું. પૃથ્વીની છાયામાં આવી ગયા બાદ ચંદ્રમાનો રંગ લાલ થઈ ગયો હતો. સૂર્ય અને ચંદ્રની વચ્ચે પૃથ્વી ગ્રહ આવી જાય એ સ્થિતિને ચંદ્રગ્રહણ કહેવાય છે. મુંબઈ અને દિલ્હી સહિત દેશમાં અનેક સ્થળે આકાશમાં વાદળો હોવાને કારણે લોકો ચંદ્રગ્રહણ જોઈ શક્યાં નહોતા, પરંતુ જમ્મુ, વારાણસી, અમૃતસરમાં ચંદ્રગ્રહણ જોવા મળ્યું હતું.